Kære nye nabo i Rosenvænget.

Rosenvængets Grundejerkomité vil gerne byde dig velkommen her i Rosenvænget, som du sikkert har valgt at flytte til på grund af kvarterets herlighedsværdier. Det er netop Grundejerkomitéens opgave at passe på dem. I brevet her vil vi fortælle om Rosenvængets Grundejerkomité, dens arbejde og hvordan du evt. kan bruge os.

Rosenvænget er Danmarks ældste villakvarter – bebygget fra omkring 1860, længe inden Østerbros karreer tårnede sig op rundt omkring de landligt beliggende huse i store have. Oprindeligt var her knap 50 villaer bevoksede med roser, vedbend og andre klatreplanter, som understregede områdets grønne karakter. Fra et tidligt tidspunkt truede hovedstadens udvikling villakvarteret. Derfor organiserede villa-ejerne sig i grundejerforeningen Rosenvængets Grundejerkomité; foreningens alder taber sig i det uvisse, men vi har mødereferater tilbage fra begyndelsen af det 20. århundrede. Igennem tiden har kvarterets agtværdige beboere arbejdet ihærdigt for at undgå nedrivning af villaerne. Styk for styk er der dog røget omkring halvdelen – de sidste to på Rosenvængets Alle i 2007. I de kommende år vil Lomholts villa på A.F. Kriegers Vej og dele af en villa på Rosenvængets Hovedvej forsvinde i forbindelse med Københavns Kommunes byggeri af ny folkeskole på dele af det område, der tidligere husede Finsens Hospital.

Grundejerkomitéens bestyrelse – kaldt ’komitéen’ – følger nøje kommunens planer om forandringer i området og kommer med protester, indsigelser og forslag til forbedringer af kommunens planer. I perioder har det været kommunens ønske at rive hele villakvarteret ned og erstatte det af karréer. Set i et langt tidsperspektiv er det lykkedes Grundejerkomitéen at bevare kvarteret – omend antallet af villaer er halveret. Komitéen kan ikke stoppe udviklingen på Østerbro, men når det er sagt, har vi for tiden et godt samarbejde med Københavns Kommune. I den kommende tid vil det især dreje sig om bygningen af den nye folkeskole med plads til 1000 elever på Rosenvængets Hovedvej. Vi samarbejder også med kommunen om affaldshåndtering, kloaker, veje, fortove, belysning, parkering, renholdelse, bevaring af områdets træer og meget andet.

Som grundejer er du medlem af Rosenvængets Grundejerkomité. Det hænger først og fremmest sammen med, at grundejerne i fællesskab har en stor gæld, som stammer fra istandsættelse af de dengang private veje og fortove. Kort efter istandsættelsen eksproprierede Københavns Kommune private veje i forbindelse med overgang til kommunens nye parkeringsordning med betalt parkering. Grundejerne fik ingen erstatning.

Grundejerkomiteen er aktivt engageret i plantning af flere store træer i kvarteret. Langt de fleste eksisterende træer i kvarteret er fredede – og det er end ikke tilladt at beskære fredede træer i de private have uden tilladelse fra Københavns Kommune. Men de fredede træer har en begrænset levetid pga deres alder. Da store, eksotiske træer er et væsentligt karaktertræk ved Rosenvænget, giver Grundejerkomiteen tilskud til plantning af nye træer, der kan vokse op og have en vis størrelse, når de store træer engang ikke kan mere. Det anses også af klimamæssige grunde at være gavnligt med flere træer.

Grundejerkomitéen har altid arbejdet for at motivere medlemmerne til at passe på kvarterets herlighedsværdier: både at det forbliver et grønt område med store træer og hække, og at villaerne bevarer deres oprindelige præg uanset deres alder. Vi har udarbejdet et papir ’Bevaring af Rosenvængets herlighedsværdier’ med gode råde til grundejerne om vedligeholdelse og istandsættelse af huse og haver. Det er vedtaget på vores generalforsamling 2012 som vejledende ’Emma Gad’ for vedligeholdelse og istandsættelse. Det er vedlagt dette velkomstbrev.

Skal du istandsætte, er det værd at kigge på [www.bygningskultur.dk](http://www.bygningskultur.dk), på [www.byggeguide.org](http://www.byggeguide.org) og på [www.bygningsbevaring.dk](http://www.bygningsbevaring.dk), som alle er sites med anvisning på istandsættelse af gamle huse, styring af restaureringsprocesser, lister over håndværkere, der mestrer de gamle håndværksteknikker etc. Manglende viden er ofte årsag til uheldige resultater.

Du kan læse lidt om kvarterets historie på [http://da.wikipedia.org/wiki/Rosenvænget](http://da.wikipedia.org/wiki/Rosenv%C3%A6nget).

Rosenvængets Grundejerkomité har også en hjemmeside [www.rosenvaenget2100.dk](http://www.rosenvaenget2100.dk). Her kan du tilmelde dig en service, så du får mail, når der er nyt om foreningens arbejde og om emner, som vi finder er vigtige for grundejerne. Det vil vi opfordre dig til.

Komitéen er i et vist omfang behjælpelige med at svare på spørgsmål. Medlemmerne er:

Lone Rahbek Christensen, lonerahbek@mail.dk. Formand. Ad hoc opgaver.

Peter Vegge, peter\_vegge@hotmail.com. Veje, fortove, kloaker.

Jørgen Bansler, bansler@gmail.com. Plantning af nye træer.

Jens Rickelt, jens.rickelt@alfalaval.com. Regnskaber.

Per Frydendal, frydendal@lic-mail.dk. Byggeri af ny folkeskole.

Jeanett Knipschildt, knipschildt@gmail.com. Socialt samvær.

Trine Tving Jensen, trine@tving-jensen.dk. Suppleant.

Per Hansen, pha@iak.dk. Suppleant.

Christian Kofoed-Enevoldsen, christian.enevoldsen@mercuriurval.com. Suppleant.

Med venlig hilsen

Rosenvængets Grundejerkomité,

v/ Lone Rahbek Christensen.